આમિર ખાનનાં ભળતા-સળતા લુક અને ફિલ્મની વાર્તા શું છે એના સસ્પેન્સના કૂંડાળાની વચ્ચે રહેલી આ ફિલ્મ હીરાણીની બેસ્ટ ફિલ્મ છે? જવાબ છે, ના. ફિલ્મમાં કહેવાયેલી વાત તદ્દન સાચી છે. કહો કે સો ટચના સોના જેવી છે, પરંતુ એ વાત એટલી લંબાઈ ગઈ છે કે લગભગ શરૂઆતની અડધી ફિલ્મ ખાઈ જાય છે. એક ઉદાહરણ આપીને નિયમ સમજાઈ જતો હોય તો પછી ફરી-ફરીને નવાં-નવાં ઉદાહરણો આપ્યાં કરવાનો શો અર્થ? જ્યારે ઇન્ટરવલ પછીની ફિલ્મ આખી વાર્તાને એક લૉજિકલ એન્ડ સુધી પહોંચાડવાની મથામણમાં પૂરી થઈ જાય છે. જેમ-જેમ ફિલ્મ આગળ વધતી જાય એમ-એમ આપણી ધારણા પ્રમાણેના જ ટિપિકલ બૉલીવુડિયન ટ્રૅક પર ફિલ્મ આગળ વધતી જાય. આખી સ્ટોરીમાં આવતા ટ્વિસ્ટ એન્ડ ટર્ન પણ જાણે જિગ્સૉ પઝલની જેમ ચિત્ર પૂરું કરવા માટે એકબીજા સાથે જોડી કાઢ્યા હોય એવા સગવડિયા છે.